元用見過誦詩劇談因成古風以成戲惱兼簡若晦唐卿
作者：章甫
朝代：宋

paragraphs: 有口只可飲醇酒，世事令人三日嘔。
有耳只可對詩翁，俗語令人三日聾。
平生嗜酒耽佳句，此外自知無用處。
東風吹我墮江邊，歲晚知音罕相遇。
誅茅蓋頭無少閒，數日不到諸君間。
塵土瞇眼鬚鬢斑，誰賦淮南大小山。
怪底晴簷靈鵲噪，籃輿相尋談絕倒。
恨君無乃酒量窄，愛君豈獨詩格老。
開尊喚客知何時，坐上可無俞與韋。
更長不怕杯行遲，願見春風楊柳枝。